Illum, il-Kunsill Ewropew ħatar lil Luis de Guindos bħala Viċi President tal-Bank Ċentrali Ewropew għal mandat li ma jiġġeddidx ta' 8 snin. Il-Viċi President il-ġdid ser jissostitwixxi lil Vítor Constâncio mill-1 ta' Ġunju 2018. Id-deċiżjoni ttieħdet wara li ġew ikkonsultati kemm il-Parlament Ewropew kif ukoll il-Kunsill Regolatorju tal-Bank Ċentrali Ewropew. Fl-20 ta' Frar, il-Kunsill Affarijiet Ekonomiċi u Finanzjarji ħareġ rakkomandazzjoni lill-Kunsill Ewropew, li tikkonferma n-nomina ta' Luis de Guindos bħala viċi president tal-Bank Ċentrali Ewropew, wara li l-Grupp tal-Euro ta l-appoġġ tiegħu għall-kandidatura ġurnata qabel. L-Artikolu 283(2) tat-Trattat dwar il-Funzjonament tal-Unjoni Ewropea jispeċifika li l-ħatriet għall-bord eżekuttiv tal-BĊE isiru "minn fost persuni ta' statura rikonoxxuta u esperjenza professjonali fi kwistjonijiet monetarji jew bankarji mill-Kunsill Ewropew, li jaġixxi b'maġġoranza kwalifikata, fuq rakkomandazzjoni mill-Kunsill, wara li jkun ikkonsulta lill-Parlament Ewropew u lill-Kunsill Regolatorju tal-Bank Ċentrali Ewropew." Il-bord eżekuttiv tal-BĊE huwa responsabbli mill-implimentazzjoni tal-politika monetarja taż-żona tal-euro, kif stabbilita mill-kunsill regolatorju tal-BĊE. Huwa kompost mill-President, il-Viċi President u erba' membri oħra, kollha maħtura għal mandat ta' tmien snin li ma jiġġeddidx. Il-kunsill regolatorju huwa kompost mis-sitt membri tal-bord eżekuttiv u l-gvernaturi tal-banek ċentrali nazzjonali tal-istati membri taż-żona tal-euro. Din ir-riżorsa bħalissa hi disponibbli biss bil-lingwa jew il-lingwi li ġejjin: